Pasvalio miesto stadionas

Pasvalio miesto stadionas – įvairios paskirties stadionas su futbolo aikšte Pasvalio mieste, į pietvakarius nuo miesto centro, Lėvens upės vingyje. Stadionas įrengtas Pasvalio kultūros ir poilsio parke, į pietus nuo stadiono yra Pasvalio kempingas. Stadionas priklauso Pasvalio sporto mokyklai. Stadione 1987 m. vyko Lietuvos futbolo taurės finalas. Istorija Po II pasaulinio karo Pasvalio kultūros ir poilsio parke visuomeniniais pagrindais buvo įrengta sporto aikštė. 1960–1965 m. rajono vykdomojo komiteto pirmininko pavaduotojo S. Linkevičiaus iniciatyva įrengtas stadionas. 1981 m. rajono vykdomojo komiteto pirmininko V. Lalo iniciatyva parke pradėta statyti reprezentacinė sporto bazė – stadionas, kuris 1986 m. buvo iškilmingai atidarytas. 1987 m. stadione buvo žaidžiamos Tiesos taurės futbolo turnyro finalinės rungtynės. 1990 m. stadione vyko Lietuvos futbolo čempionato superfinalas, kuriame susitiko „Sirijus“ ir „Ekranas“. Į stadioną susirinko 1500 žiūrovų tribūnose ir 3000 aplink stadioną. Pasvalio sūrių gamyklos direktorius Virginijus Jankauskas ir vyr. meistras Daugirdas Merkys finalo komandoms įteikė po didžiulį sūrį. Rungtynes 11 m baudinių serijoje 3-2 laimėjo „Sirijus“. Iki 1998 m. stadionas priklausė „Žalgirio“ sporto draugijai, kol jį už 50 tūkst. litų nupirko Pasvalio rajono savivaldybė ir vėliau perdavė Pasvalio sporto mokyklai. Finalai Šaltiniai